
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth

Mae cynlluniau datblygu ysgol (CDY) wedi dod yn rhan hanfodol o ymdrechion llawer o ysgolion i wella llawer o feysydd megis llwyddiant a safon yr addysgu (Llywodraeth Cymru, 2016 ; Fernandez, 2009). Pwrpas yr aseiniad hwn yw trafod un elfen CDY Ysgol A a'r camau gweithredu a roddwyd ar waith er mwyn cyrraedd eu targedau. Dyweda adroddiad Estyn (2022) Ysgol A yw ysgol Gymraeg 3-19 agorodd yn 2015 gyda chyfanswm o 1,120 o ddisgyblion ar gofrestr yr ysgol. Mae 7.3% yn gymwys i gael prydau ysgol am ddim sydd yn llawer is na’r cyfartaledd cenedlaethol. Mae 39% o ddisgyblion yn dod o gartrefi Cymraeg fel iaith gyntaf ac mae gan 13% o ddisgyblion anghenion dysgu ychwanegol (Estyn, 2022). Bydd yr ysgol yn cael ei chyfeirio fel 'Ysgol A' drwy gydol yr aseiniad hwn er mwyn dilyn canllawiau BERA (2024) sy'n nodi y dylid defnyddio anhysbysrwydd pe bai'n bosib (BERA, 2024, t.22). Bydd yr aseiniad hwn yn gwerthuso'n feirniadol un o'r blaenoriaethau ar CDY Ysgol A, er mwyn deall pa mor effeithiol yw'r strategaethau a ddefnyddir er mwyn datblygu'r flaenoriaeth hon. Y flaenoriaeth ar CDY yr ysgol a fydd yn cael ei drafod yw ‘Parhau i weithredu a datblygu’r Ddeddf ADY ar draws yr ysgol i gwrdd ag anghenion pob unigolyn mewn pob rhan o fywyd ysgol’ (Ysgol A, 2023). 

Rhoddir CDY ar waith er mwyn i ysgolion allu creu cynllun sy'n nodi eu nodau a'r camau sydd eu hangen i gyrraedd yno (Escobar et al., 2019, t.441). Mae'r CDY yn cynnwys y prif faterion, nodau ac amlinelliad strategaeth yn seiliedig ar lawer o bethau. Mae'r rhain yn cynnwys nodau'r ysgol benodol, y datblygiadau diweddaraf mewn addysg ac anghenion pob disgybl unigol. (Education Bureau, 2022). Dadleua Fernandez (2011) bod datblygu CDY yn elfen hanfodol o bob ymdrech gwella ysgolion unigol effeithiol, barhaus (Fernandez, 2009, t.339). Cytuna Huber a Conway (2015) gyda'r defnydd o CDY drwy ddweud eu bod yn cael eu rhoi ar waith i gynyddu cyrhaeddiad disgyblion ac i gau bylchau cyrhaeddiad (Huber a Conway, 2015, t.56). Cytuna Leithwood et al. (2006) gan eu bod yn dweud y gall CDY chwarae rhan enfawr wrth wella cyflawniad disgyblion. Roedd data ymchwil o 100 o ysgolion cynradd yn rhoi esboniad am welliannau bach ond ystyriol yng nghyflawniad disgyblion. Roedd y rhan fwyaf o'r gwahaniaeth y gellid ei esbonio oherwydd gweithrediad proses CDY (Leithwood et al., 2006). Mae'r CDY yn nodi'r strategaeth wella gyffredinol ar gyfer y tair blynedd nesaf i ganiatáu i gamau gael eu datblygu er mwyn mynd i'r afael â'r blaenoriaethau ar gyfer y flwyddyn ysgol bresennol (Llywodraeth Cymru, 2014, t.3). Pwysleisia Dallas (2021) bod gweithredu CDY yn offeryn hanfodol ar gyfer mynd i'r afael â'r gofynion niferus ac amrywiol ym mhob agwedd ar berfformiad yr ysgol (Dallas, 2021). Ar y llaw arall, anghytuna Meyers a Van Gronigen (2019) trwy ddweud y gall strwythur blynyddol cynlluniau gyfyngu ar hyblygrwydd egwyddorion ysgolion trwy eu cyfyngu i'r hyn sydd wedi'i ysgrifennu yn y CDY. Mae hwn yn bwynt negyddol gan y gallai fod ffordd fwy ymatebol a hyblyg ymlaen (Meyers a Van Gronigen, 2019). 

Dyweda Priyambodo a Hasanah (2021) y gall gwneud penderfyniadau ar y cyd o ran y broses o wella ysgolion arwain at gynnydd yn yr ansawdd addysg (Priyambodo a Hasanah, 2021, t. 110-111). O ganlyniad, bydd nodi cyfleoedd datblygu'r ysgol yn aml yn cynnwys yr holl bartneriaid a rhanddeiliaid megis llywodraethwyr ac athrawon (Llywodraeth Cymru, 2014, t.5). Mae'r broses CDY fel arfer yn dechrau gyda hunanwerthusiad ysgol sy'n gwerthuso pob agwedd ar fywyd yr ysgol wrth benderfynu ar gryfderau a gwendidau (Cambridge International, dim dyddiad). Bydd cyfraniadau'r rhanddeiliaid yn helpu i benderfynu beth yw'r camau angenrheidiol i'w cymryd er mwyn gwella'r ysgol gyfan. Dyweda Yaakob et al. (2019) bod y cam nesaf fel arfer yn cynnwys cynllun strategol yr ysgol am gyfnod penodol o amser. Bydd hyn hefyd yn nodi'r camau y bydd yr ysgol yn eu gweithredu er mwyn cyflawni'r amcanion hyn (Yaakob et al., 2019). 

Defnyddir y term Anghenion Dysgu Ychwanegol y cyfeirir ato'n aml fel 'ADY' i ddisgrifio anawsterau dysgu a all fod yn rhwystr i ddysgu plentyn. Yng Nghymru, mae gan un o bob pum myfyriwr ADY (Snap Cymru, 2024). Dyweda Conn a Hutt (2020) bod y cwricwlwm newydd i Gymru yn cynnwys system llawer mwy cefnogol i ddisgyblion ag ADY gan ei fod yn cael ei ystyried yn fwy cynhwysol a dibynnol i bob dysgwr (Conn a Hutt, 2020). Diffiniad ADY gan Lywodraeth Cymru (dim dyddiad) yw disgyblion sydd, o'u cymharu â'u cyfoedion, angen cymorth dysgu ychwanegol. O ganlyniad, gall hyn fod yn eang iawn sy'n golygu bod angen cymorth dysgu ychwanegol ar ddisgyblion am lawer o resymau gwahanol. (Llywodraeth Cymru, dim dyddiad).

 Dyweda adroddiad Estyn (2018) bod amrywiaeth o ymyraethau yn cael eu darparu i ddisgyblion ag ADY yn hyrwyddo eu rhifedd, llythrennedd, datblygiad cymdeithasol ac emosiynol. Asesir effaith ac effeithlonrwydd pob ymyrraeth yn drylwyr gan fod disgyblion yn cael nodau penodol i weithio tuag atynt (Estyn, 2018). Cytuna NASUWT gyda'r defnydd o ymyraethau i gefnogi disgyblion sydd ag ADY gan ei fod yn cael ei ddefnyddio i helpu disgyblion i ddatblygu a llwyddo wrth gael gwared ar unrhyw rwystrau yn eu haddysg. Mae'n amlwg, o ymchwil, y gall ymyraethau fod yn effeithiol iawn a chaniatáu i ddisgyblion gyrraedd eu llawn botensial (NASUWT, 2018, t6). 

Does dim amheuaeth bod Cymru'n teimlo'n gryf am gefnogaeth disgyblion ADY gyda'r Ddeddf ADY yng Nghymru (2021). Mae'r ddeddf ADY yng Nghymru yn cydnabod y ffaith bod ystod eang o ADY mewn ysgolion. Nod y ddeddf hon yw gwarantu bod anghenion ychwanegol disgyblion yn cael eu cydnabod yn gyflym er mwyn rhoi cymorth ar waith i ganiatáu i bob disgybl gyrraedd eu llawn botensial (Llywodraeth Cymru, 2021). Yn dilyn y Ddeddf yma mae'n bwysig iawn bod disgyblion sydd ag ADY yn derbyn CDU (cynllun datblygu unigol) (Ymchwil y Senedd, 2022). Dyweda adroddiad Estyn (2023) Dylid darparu cyllid ac arweiniad yn y dyfodol i ysgolion ar amser fel y gall yr ysgol a'r rhanddeiliaid wneud cynlluniau digonol i gefnogi disgyblion ADY (Estyn, 2023). Dadleua Graham et al. (2019) y gall disgyblion ag ADY deimlo eu bod wedi'u heithrio. Ar ôl siarad â rhieni 15 o blant ag ADY dangosodd canfyddiadau, teimlodd y rhieni nad oedd gan ysgolion yr arbenigedd, yr wybodaeth a'r cyllid i gynorthwyo disgyblion ag ADY yn effeithiol (Graham et al., 2019, t.29-30). Cyflwynwyd Comisiynydd Plant Cymru (2011) hawliau plant sy'n cynnwys 42 erthygl sy'n esbonio'r hawliau gwahanol y mae gan blentyn hawl iddynt. Mae Erthygl 37 yn dweud 'eich hawl i gael eich trin yn deg' (Comisiynydd Plant Cymru, 2024). Mae hyn yn berthnasol i ddisgyblion ag ADY gan na ddylent deimlo eu bod wedi'u heithrio a derbyn y gefnogaeth angenrheidiol i sicrhau eu bod yn gallu bod yn llwyddiannus yn eu bywydau ysgol a chyrraedd eu llawn botensial.
Y flaenoriaeth ar CDY Ysgol A a fydd yn ganolbwynt y drafodaeth heddiw yw 'Parhau i weithredu a datblygu'r Ddeddf ADY ar draws yr ysgol i gwrdd ag anghenion pob unigolyn ym mhob rhan o fywyd ysgol'. O ganlyniad i’r pandemig, cyflogodd Ysgol A gynorthwyydd addysgu arbenigol i arwain datblygiad pellach yn 2022. Gan fod y ddarpariaeth hon yn llwyddiant, nod yr ysgol yw rhoi mwy o fuddsoddiad a hyfforddiant i bob aelod o staff, o ganlyniad dyma pam mae Ysgol A yn defnyddio hyn fel blaenoriaeth ar eu CDY (Ysgol A, 2023). Pwysleisia adroddiad Estyn (2023) bod gwella cymorth ADY yn hanfodol i ysgolion yng Nghymru yn eu CDY drwy ddweud mai’n gyfrifoldeb pawb sy'n gweithio yn yr ysgol (Estyn, 2018). 

Y ffordd y mae'r ysgol yn cydnabod bod 'Parhau i weithredu a datblygu'r Ddeddf ADY ar draws yr ysgol i gwrdd ag anghenion pob unigolyn ym mhob rhan o fywyd ysgol' yn mynd i fod yn flaenoriaeth ar eu CDY oedd drwy anfon holiaduron staff allan. Roedd hyn yn rhan o broses hunanwerthuso Ysgol A gan fod angen i'r ysgol nodi barn y staff. Dyma pryd mae ysgolion a grwpiau amrywiol mewn ysgol yn myfyrio ar eu harfer presennol ac yn cydnabod eu cryfderau a'u meysydd datblygu (Awdurdod Addysg, 2022). Mae yna gorff cynyddol o lenyddiaeth sy'n cydnabod effeithiolrwydd holiaduron. Dyweda Lambert (2019) pan fyddwn yn sicr o gyfradd dychwelyd uchel, holiaduron yw’r offeryn delfrydol gan ei fod yn ychwanegu mwy o ddyfnder a phenodol i ddata (Lambert, 2019, t. 2-3). Dangosodd y data a gasglwyd gan Ysgol A fod aelodau o staff yn teimlo bod yr ysgol yn gweithio'n effeithiol i weithredu'r Ddeddf ADY. Er bod hyn yn wir, dywedodd llawer o aelodau staff nad oedd ganddynt ddigon o wybodaeth am gymorth ADY mewn ysgolion a hoffent gael hyfforddiant ychwanegol i sicrhau bod anghenion pob disgybl yn cael eu diwallu. (Ysgol A, 2023). 

Mae Ysgol A yn darparu llawer o strategaethau sy'n caniatáu i gefnogaeth disgyblion ADY fod mor effeithiol â phosib. Er mwyn deall beth yw targedau'r flaenoriaeth hon mae Ysgol A yn darparu Meini Prawf Llwyddiant (M.P.Ll). Y prif bwyntiau a godwyd yn y M.P.Ll yw bod gan yr ysgol system effeithiol iawn ar gyfer cefnogi disgyblion ADY y mae holl randdeiliaid yr ysgol yn ei deall. Hefyd bod gan bob aelod o staff ystod eang o strategaethau llwyddiannus sy'n gallu diwallu anghenion pob disgybl yn enwedig gydag ADY (Ysgol A, 2023). Mae'r CDY yn cynnwys y camau y mae'r ysgol yn eu cymryd er mwyn cwrdd â'r flaenoriaeth, sut y caiff ei monitro a pha mor aml y caiff ei fonitro.

Y strategaeth gyntaf y mae Ysgol A yn ei defnyddio yw darparu hyfforddiant pellach i'r holl staff drwy ddefnyddio eu darpariaeth gan sicrhau bod disgyblion ag ADY yn cael gwell cyfle i lwyddo mewn dosbarthiadau prif ffrwd. Bydd yr hyfforddiant pellach hwn yn cael ei gynnal gan Cydlynydd Anghenion Dysgu Ychwanegol yr ysgol (CADY) yn dymhorol (Ysgol A, 2023) gan sicrhau bod pob aelod o staff yn derbyn gwybodaeth bwysig am ADY yn rheolaidd. Mae ymchwil gan Ofsted (2023) yn dangos bod athrawon yn hynod awyddus i wella eu haddysgu gan olygu eu bod am fanteisio ar gyfleoedd datblygu proffesiynol (Ofsted, 2023). Pwrpas darparu hyfforddiant ychwanegol i holl aelodau staff yw gwella gwybodaeth a gweithredu Deddf ADY (2021) ar draws yr ysgol (Caerphilly Early Years, dim dyddiad). Y ffordd y bydd Ysgol A yn asesu a fydd rhoi hyfforddiant ychwanegol i athrawon o fudd i ddisgyblion yw drwy adolygiadau o gynnydd disgyblion ADY. Mae ymchwil yn dangos y rôl hanfodol mae gwelliant mewn datblygiad proffesiynol athrawon yn cael ar gyrhaeddiad disgyblion (Kennedy, 2016). Dyma nod Ysgol A gan eu bod yn credu drwy ddarparu hyfforddiant ychwanegol i staff sy'n caniatáu datblygiad mwy proffesiynol, gall gynyddu lefelau cyflawniad disgyblion ag ADY. (Ysgol A, 2023). 

Strategaeth arall sy'n gorgyffwrdd â'r strategaeth ddiwethaf yw darparu hyfforddiant ar bob lefel i ddiwallu anghenion pob disgybl gyda chysylltiadau â gwahaniaethu (Ysgol A, 2023). Mae gwahaniaethu yn hanfodol mewn ysgolion er mwyn sicrhau bod y dysgu'n gynhwysol ac yn gyraeddadwy i bob disgybl, yn enwedig disgyblion ADY (Webster a Blatchford, 2019). Gall staff wella eu gwybodaeth am gymorth ADY trwy fynychu gweithdai diwrnodau hyfforddiant mewn swydd (HMS) a chyfarfodydd staff. Y ffordd y cafodd hyn ei fonitro yw trwy arsylwadau gwersi gan yr uwch-dîm. Yna bydd yr ysgol yn cynnal cyfarfodydd cynnydd i sicrhau bod lefel yr addysgu yn cyrraedd disgwyliadau sy'n caniatáu i ddisgyblion gyrraedd eu llawn botensial. Canfu Ysgol A, gyda gweithredu'r gweithdai hyfforddi ychwanegol hyn, y byddai'n arwain at addysgeg fwy effeithiol a gwelliant mewn cyrhaeddiad disgyblion ADY (Ysgol A, 2023). Bydd hyn hefyd yn cael ei asesu'n dymhorol drwy wirio ffeiliau CDU i weld a yw'r cynnydd yn amlwg mewn rhan benodol o ddatblygiad y disgyblion yn dibynnu ar eu hanghenion.

Heb amheuaeth , mae Ysgol A yn defnyddio amrywiaeth o strategaethau i sicrhau bod Deddf ADY yn cael ei gweithredu yn yr ysgol. Y ffyrdd y maent yn gwneud hyn yw drwy roi hyfforddiant a gwybodaeth ychwanegol i athrawon ar gefnogi disgyblion ADY. Mae canllawiau Estyn (2023) yn awgrymu y dylai pob ysgol ganolbwyntio ar aelodau staff yn derbyn digon o wybodaeth am gefnogi disgyblion ADY a darparu addysgeg o ansawdd uchel iddynt (Estyn, 2023). Un feirniadaeth o CDY yr ysgol yw'r diffyg trafodaeth ar sut mae rhanddeiliaid yn rhan o'r broses fel y rhieni. Mae Deddf ADY (2021) yn awgrymu y dylai'r rhieni gael mynediad at wybodaeth am y system ADY (Llywodraeth Cymru, 2021, t.43-44). 

Mae Ysgol A wedi hunan-werthuso'n llwyddiannus drwy ddeall beth ddylai eu blaenoriaethau fod ar eu CDY, cwblhawyd hyn drwy anfon holiaduron at aelodau staff. Mae holiaduron yn hynod effeithiol wrth gynllunio CDY. Dangosa ymchwil helaeth y gall sefydliadau dysgu ddysgu llawer o ddata ansoddol fel holiaduron. Gall holiaduron hysbysu ysgol am barodrwydd staff i newid yn ogystal â'r hyn y maent yn credu sydd angen ei wella (Bernhardt a Geise, 2014). Er mwyn gwella effeithiolrwydd y data hwn, gallai Ysgol A fod wedi anfon holiaduron at randdeiliaid yr ysgol fel rhieni a llywodraethwyr. Cytuna Kujala et al. (2022) trwy bwysleisio bod ymgysylltu a chyfranogiad rhanddeiliaid yn hynod effeithiol (Kujala et al., 2022). Dyweda Duke et al. (2013) y gellir adolygu cynlluniau datblygu ysgolion yn flynyddol i drafod nodau ac amcanion y blynyddoedd canlynol. Mae hyn yn awgrymu bod disgwyliad o droi cyflym (Duke et al., 2013, t.2). Mae hyn yn wir gyda CDY Ysgol A gan mai dyma'r cynllun ar gyfer 2023-2024. Ar y llaw arall byddai'r Department of Education (2021) yn dadlau bod cynlluniau Datblygu Ysgolion yn fwy effeithiol dros gyfnod o dair blynedd gan fod amserlen fwy i hunanwerthuso a chanolbwyntio ar brif flaenoriaethau ysgolion (Department of Education, 2021). 

Gwelwyd fod Ysgol A yn gweithredu'r defnydd o hyfforddiant staff pellach yn dymhorol er mwyn sicrhau gwybodaeth ac arbenigedd o fewn yr ysgol. Pwysleisia Ofsted (2021) y gall disgyblion ADY yn aml golli cyfle i gymryd rhan mewn cyfleoedd dysgu oherwydd yr amser a dreulir y tu allan i'r ystafell ddosbarth. Mae hyn yn awgrymu nad oes ganddynt fynediad cyflawn i'r addysgeg o ansawdd uchel sydd ei hangen i lwyddo (Ofsted, 2021). Mae Ysgol A yn anelu at sicrhau bod gan bob aelod o staff y gallu i roi'r addysgu o ansawdd uchel sydd ei angen ar y disgyblion hyn er mwyn iddynt lwyddo wrth ddiwallu eu hanghenion penodol. Mae'n amlwg bod yr ysgol ar y trywydd iawn gyda'u targed a bod yr hyfforddiant a'r gweithdai yn gweithio drwy edrych ar y system goleuadau traffig ar CDY yr ysgolion. Defnyddir y system goleuadau traffig hon gan ddefnyddio coch, oren a gwyrdd i ddangos lefelau gwelliant (Ymchwil y Senedd, 2022). Mae Ysgol A yn dangos bod eu targed o ddiwallu anghenion pob disgybl drwy weithredu'r Ddeddf ADY ar y trywydd iawn (Ysgol A, 2023).

I gloi, trwy ymchwilio a chwblhau'r gwaith hwn rwyf wedi dysgu pwysigrwydd ysgolion yn cael CDY a faint o amser ac ymdrech sy'n mynd i mewn iddynt. Roedd gan Ysgol A brif flaenoriaeth 'Parhau i weithredu a datblygu'r Ddeddf ADY ar draws yr ysgol i gwrdd ag anghenion pob unigolyn ym mhob rhan o fywyd ysgol' (Ysgol A, 2023). Nod y blaenoriaethau hyn o fewn y CDY yw rhoi'r cyfleoedd a'r profiadau dysgu gorau i ddisgyblion beth bynnag eu hamgylchiadau neu eu cefndir (Llywodraeth Cymru, 2022).  Yn sicr, gweithredodd Ysgol A strategaethau a fydd yn caniatáu i ddisgyblion ADY gyrraedd eu llawn botensial megis darparu cyrsiau hyfforddi ychwanegol i randdeiliaid. Credaf fod y gwaith yma yn bendant yn bwrw un o'r Safonau Proffesiynol Addysgu sef 'Dysgu Proffesiynol Parhaus'. Y rheswm am hyn yw oherwydd ei fod wedi dysgu i mi bwysigrwydd parhau i wella'n broffesiynol trwy feithrin mwy o wybodaeth er mwyn addysgu i'r safon uchaf er mwyn sicrhau bod anghenion pob disgybl yn cael eu diwallu.

